b"\n_START_ARTICLE_\nEksperimentel ark\xc3\xa6ologi\n_START_PARAGRAPH_\nEksperimentel ark\xc3\xa6ologi (ogs\xc3\xa5 kaldet eksperiment ark\xc3\xa6ologi eller eksperimenterende ark\xc3\xa6ologi) bruger et antal forskellige metoder, teknikker, analyser og fremgangsm\xc3\xa5der for at kunne opstille og afpr\xc3\xb8ve hypoteser, der bygger p\xc3\xa5 ark\xc3\xa6logisk kildemateriale som f.eks. gamle bygningsv\xc3\xa6rker eller andre artefakter. Det b\xc3\xb8r ikke forveksles med primitiv teknologi, som ikke er optaget af nogen form for ark\xc3\xa6logisk eller historisk bevislighed. Living history og reenactment, der almindeligvis udf\xc3\xb8res som en hobby, er l\xc3\xa6gfolks version af denne akademiske disciplin._NEWLINE_\xc3\x89n af de vigtigste former for eksperimentel ark\xc3\xa6ologi er fremstilling af kopier af historiske bygninger, hvor man udelukkende har brugt historisk korrekte teknikker. Det kendes sommetider som rekonstruktionsark\xc3\xa6ologi eller rekonstruktionel ark\xc3\xa6ologi; men det ligger i rekonstruktion, at man skaber n\xc3\xb8jagtige efterligninger af fortidens genstande, mens der i virkeligheden er tale om at konstruere \xc3\xa9n persons forestilling om fortiden; det mest korrekte, ark\xc3\xa6ologiske betegnelse er \xe2\x80\x9den arbejdende konstruktion af fortiden\xe2\x80\x9d . I de senere \xc3\xa5r har eksperimentel ark\xc3\xa6ologi v\xc3\xa6ret vist p\xc3\xa5 adskillige fjernsynsproduktioner, f.eks. BBCs Building the Impossible og PBS's Secrets of Lost Empires. De mest bem\xc3\xa6rkelsesv\xc3\xa6rdige har v\xc3\xa6ret fors\xc3\xb8gene p\xc3\xa5 at skabe flere af Leonardo da Vincis konstruktioner p\xc3\xa5 grundlag af hans skitseb\xc3\xb8ger, som f.eks. en kampvogn fra det 16. \xc3\xa5rhundrede.\n_START_SECTION_\nVariationer\n_START_PARAGRAPH_\nAndre typer af eksperimentel ark\xc3\xa6ologi kan omfatte det at begrave moderne kopier af fortidens redskaber, smykker osv. i forskellige tidsrum for at kunne analysere nedgravningens p\xc3\xa5virkning af dem. Nogle ark\xc3\xa6ologer har bygget moderne diger og grave og m\xc3\xa5lt virkningerne af nedskridning, erosion og sammenstyrtning for bedre at kunne forst\xc3\xa5, hvordan fortidige monumenter m\xc3\xa5 have set ud fra begyndelsen._NEWLINE_Moderne flintesmedes arbejde er ogs\xc3\xa5 en slags eksperimentel ark\xc3\xa6ologi, for man har l\xc3\xa6rt meget om de mange typer flinteredskaber gennem den h\xc3\xa5ndgribelige tilgang, det er at fremstille dem i praksis. Eksperimentalark\xc3\xa6ologer har udstyret moderne, fagl\xc3\xa6rte slagtere, bueskytter og skovhuggere med kopier af flintredskaber for at vurdere, hvor effektive de kan have v\xc3\xa6ret i forhold til bestemte arbejdsopgaver. Slidm\xc3\xa6rker p\xc3\xa5 moderne flintereskaber bliver sammenlignet med de tilsvarende m\xc3\xa6rker p\xc3\xa5 ark\xc3\xa6ologiske fund, s\xc3\xa5dan at det bliver muligt at afpr\xc3\xb8ve sandsynligheden af hypoteser om deres anvendelse. Kileformede \xe2\x80\x9dh\xc3\xa5nd\xc3\xb8kser\xe2\x80\x9d har vist sig at v\xc3\xa6re s\xc3\xa6rligt effektive til at sk\xc3\xa6re k\xc3\xb8d fra knoglerne og til at opsk\xc3\xa6re det."